## Educació negocia amb els sindicats un nou protocol d’actuació en els centres educatius en cas d’emergències meteorològiques

*** El director general de Personal Docent ha presentat l’esborrany en què s’està treballant des de fa mesos
* En la reunió s’han tractat temes com la data de les oposicions, el concurs de trasllats i els permisos i llicències**

La Conselleria d’Educació, Cultura, Universitats i Ocupació ha presentat als sindicats l’esborrany del nou protocol d’actuació en els centres educatius en cas d’emergències meteorològiques, en el qual s’està treballant des de fa mesos.

El director general de Personal Docent, Pablo Ortega, s’ha reunit amb els sindicats educatius en Mesa Sectorial, a on han abordat diferents temes com la data de les oposicions de mestres, el concurs de trasllats i la modificació de la circular de permisos i llicències.

El protocol d’actuació en cas d’emergències exteriors per al personal funcionari dels centres docents no universitaris pretén establir un marc d’actuació que permeta contrarestar els possibles efectes negatius de les situacions d’emergència causades per riscos externs, i garantir d’esta manera la seguretat i salut tant de les persones treballadores dels centres docents com de l’alumnat.

En este sentit, es planteja que cada centre educatiu designe una persona de l’equip directiu per a la gestió d’avisos i alertes i coordinar les actuacions necessàries. En cas d’alerta roja, l’autoritat municipal determinarà, si així ho considera, el tancament dels centres o la suspensió de les classes.

Declarada l’alerta, este protocol s’estendrà tant al personal el centre de treball del qual o el seu domicili radique en una zona afectada per l’alerta, com al personal del centre docent que no es trobe en estos supòsits, però haja de travessar una zona afectada per l’alerta per a desplaçar-se des del seu domicili al seu centre docent, o viceversa. A més, el text establix, entre altres coses, les actuacions específiques a adoptar segons el nivell de risc.

D’altra banda, en la reunió amb els sindicats s’ha presentat l’orde que convoca les oposicions de mestres, la principal novetat de les quals és que s’iniciaran en setembre de 2026 amb tribunals els membres dels quals estaran alliberats de la seua tasca docent.

Així mateix, el director general de Personal Docent ha abordat amb els sindicats la circular que modifica els permisos i llicències dels docents valencians ja que es modifica d’acord amb les novetats del Reial decret-llei 9/2025, de 29 de juliol, pel qual s’amplia el permís de naixement i cura de menors.

Finalment, en la Mesa Sectorial s’han tractat les resolucions que regulen el pròxim concurs de trasllats per a tot el professorat de la Comunitat Valenciana, que enguany té caràcter autonòmic amb l’objectiu que este procés es convoque i es resolga abans que en cursos anteriors.

Fecha: 02/10/2025